REGULAMENTO DO SERVIZO DE VERTEDURAS Á REDE DE SUMIDOIROS DE POIO, E USO DA MESMA TEXTO REFUNDIDO
ADMINISTRACIÓN LOCAL — Municipal — Poio (Ordenanzas e Regulamentos, 04/10/2018)

Aprobado provisionalmente polo Pleno do concello de Poio, mediante acordo acordo núm.4505 adoptado en sesión ordinaria realizada o 29 de maio de 2018, a modificación do Regulamento regulador do servicio de verteduras á rede de sumidoiros e uso da mesma e do texto refundido resultante, realizado o trámite de información pública durante trinta días hábiles sen que se teñen presentado alegacións ou reclamacións ningunhas, de conformidade co sinalado no artigo 49 da Lei 7/1985, de 2 de abril, de bases de Réxime Local, procédese á publicación do texto refundido no BOP da provincia de Pontevedra. A entrada en vigor das súas determinacións quedará suxeita ao transcurso do prazo de 15 días hábiles previsto no artigo 65.2º da Lei 7/1985, de 2 de abril: O obxectivo do Concello de Poio é dotarse dun instrumento normativo que faga compatibles, de forma razoable, o desenvolvemento urbano económico e social coa mellora da calidade de vida e un desenvolvemento sostible. Os veciños gozarán duns servizos de calidade para o que resulta imprescindible dotarse dun corpo normativo que faga compatible os dereitos dos veciños e veciñas co necesario coidado e mantemento deses servizos, evitando calquera deterioro, menoscabo, degradación ou entorpecemento dos mesmos. A Directiva 91/271/CEE, de 21 de maio, relativa ao tratamento das augas residuais urbanas, sinala a necesidade de que as verteduras de augas residuais industriais que sexan incorporadas ao sistema de saneamento e depuración de augas residuais urbanas, sufran un tratamento previo para garantir, principalmente, que non teñan efectos nocivos sobre as persoas e o medio ambiente, e que non deterioren a infraestrutura de saneamento e depuración. Este regulamento, que se fundamenta naquela directiva, toma tamén como referencia a Lei de augas 29/1985, de 2 de agosto e o Regulamento do dominio público hidráulico (R. D. 849/1986; R. D. 1315/1992; RD 995/2000; RD 606/2003) que a desenvolve, así como se enmarca, no que á asignación de competencias se refire, na Lei 7/1985, de 2 de abril, reguladora das bases de réxime local, que no seu artigo 25, establece que os municipios exercerán, en todo caso e de acordo coa lexislación do Estado e das Comunidades Autónomas, competencias en materia de rede de sumidoiros e tratamento de augas residuais. Neste sentido cabe resaltar que segundo a Disposición adicional segunda Lei 8/2001, de 2 de agosto, de protección da calidade das augas das rías de Galicia e de ordenación do servizo público de depuración de augas residuais urbanas. (DOG Nº 161, 21.08.01), obriga aos concellos que se encontren incluídos, na súa totalidade ou en parte, dentro do ámbito territorial desta lei, indicado no anexo I, que deberán, no prazo de un ano a partir da entrada en vigor desta lei, aprobar ou, de ser o caso, revisar as súas correspondentes ordenanzas de verteduras, co fin de adecualas aos obxectivos de calidade establecidos nesta lei, para o que poderán contar co asesoramento da Administración hidráulica de Galicia. O Excmo. Concello de Poio presta o servizo de sumidoiros e depuración das augas residuais e pluviais a través dunha empresa concesionaria. O presente regulamento ten por obxecto regular as verteduras de augas residuais á rede pública de sumidoiros e establecer as condicións ás que deberá axustarse o uso da rede de sumidoiros e das súas instalacións complementarias do Concello de Poio. Será de aplicación para todos os usuarios que realicen verteduras, directas ou indirectas, de augas residuais e pluviais, ás conducións de saneamento que vertan ou se integren na rede pública do Concello de Poio. Para os efectos deste regulamento establécense as definicións seguintes: O Concello de Poio ten encomendada á empresa concesionaria a administración e explotación dos servizos á que se refire este Regulamento, denominándose a mesma, en adiante, o servizo. A construción ou instalación de calquera elemento da rede de sumidoiros axustarase ao disposto neste Regulamento e nos seus Anexos, á normativa urbanística e ambiental aplicable, así como á restante normativa sectorial: Código técnico da edificación (CTE), Instrución técnica para obras hidráulicas en Galicia (ITOGH), serie saneamento ou norma que no futuro as substitúa, ademais de observar as disposicións de aplicación do Regulamento marco galego, aprobado polo Decreto 141/2012, do 21 de xuño. A tódalas edificacións, industrias ou explotacións, tanto de natureza pública como privada, con independencia do seu uso e da coexistencia de diferentes usos nos mesmos, seranlle de aplicación, consonte coas súas características, as respectivas disposicións e preceptos do presente Regulamento en función da súa conexión actual ou futura. Todas as instalacións das edificacións, industrias ou explotacións tanto existentes como futuras, deberanse conectar á rede de sumidoiros a través do correspondente empalme. Con carácter xeral non se permitirán verteduras a ceo aberto, nin a sumidoiros alleos a rede municipal de saneamento, nin a eliminación de augas residuais por inxección ao subsolo. De modo excepcional, por circunstancias concretas concorrentes, debidamente xustificadas e que sexan obxectivamente verificadas, poderanse autorizar verteduras a canles públicas ou outros sistemas de eliminación das mesmas, debendo axustarse en tal caso ao estabelecido na lexislación urbanística e sectorial de augas e disposicións complementarias ou outra normativa que resulte de aplicación. Os usuarios domésticos non precisarán do permiso de vertedura, mais deberán obter o correspondente título habilitante para a conexión á rede de sumidoiro a través do procedemento establecido ao efecto. Quedan obrigados a obter permiso de verteduras os usuarios a que se refire o artigo 8 do Regulamento Marco do Servizo Público de Saneamento e Depuración de Augas Residuais de Galicia. As industrias, explotacións e instalacións responsables de calquera descarga de augas residuais non domésticas á rede de sumidoiros deberán obter, ademais do referido título habilitante para a conexión á rede de sumidoiros, o preceptivo permiso de verteduras segundo o procedemento que se estabelece neste Regulamento.1º Para a concesión da autorización/título habilitante de conexión á rede de sumidoiros, o Servizo Municipal de Augas realizará un orzamento das obras e instalacións a realizar para a devandita conexión, segundo o cadro de prezos vixente aprobado polo Concello, quen será o que autorice a ocupación e efectúe as labores de verificación e control das comunicacións previas. Obtida a autorización e o título habilitante para a conexión á rede de sumidoiros, previo aboamento dos tributos e/ou taxas municipais correspondentes, por parte das persoas ou entidades peticionarias, no seu caso, procederase á realización das obras e instalacións necesarias, correspondéndolle a titularidade da acometida efectuada á persoa ou entidade peticionaria. A solicitude de autorización e/ou comunicación previa de conexión deberá efectuarse no modelo normalizado que ao efecto se aprobe e publique na sede electrónica, ao que se achegará a documentación que no mesmo se determine.2º Os suxeitos responsables de calquera descarga de augas residuais non domésticas á rede de sumidoiros, que estean obrigados ademais do título habilitante de conexión, á obtención do permiso de verteduras, segundo o disposto no artigo 5, deberán remitir ao Concello ou ben, no seu caso, a través do servizo concesionario, a documentación a que se fai referencia no Anexo I do presente Regulamento, para a obtención do correspondente permiso de verteduras. A solicitude do permiso de vertedura incluirá unha declaración responsable asinada polo titular ou representante da persoa física ou xurídica que solicita a vertedura, por medio da cal declare o cumprimento deste Regulamento e do Regulamento marco en canto a que non se verte ningunha substancia das catalogadas como prohibidas nin se excedan as concentracións máximas permitidas para aquelas que se especifican no capítulo 3º do presente Título. Tanto a solicitude de vertedura como a declaración responsable axustaranse ao modelo que figura no Anexo IV. O Servizo de augas estudará a documentación achegada polos/as usuarios/as non domésticos/as, para a concesión do permiso de vertedura; realizará unha visita ás instalacións e as análises que estime oportunas da composición da vertedura para comprobar que cumpre as condicións impostas neste Regulamento, con cargo ao peticionario, e informará ao respecto ao Concello para a súa aprobación ou denegación, segundo o procedemento establecido axustándose en todo caso ao disposto no presente Regulamento e no Regulamento marco do servizo público de saneamento e depuración de augas residuais de Galicia aprobado polo Decreto 141/2012, do 21 de xuño, así como a restante normativa sectorial aplicable Os usuarios que dispoñendo de permiso de vertedura efectúen modificacións nas súas instalacións ou no uso das mesmas causen variacións no efluente, deberán solicitar un novo permiso de vertedura á rede de sumidoiros. Os usuarios da rede de sumidoiros deberán efectuar o pretratamento necesario das súas augas residuais para adecualas ás esixencias do presente Regulamento. Ditas instalacións deberán ser construídas e explotadas polo propio usuario, totalmente ao seu cargo. As instalacións de pretratamento ás que se refire o parágrafo anterior, poderán ser realizadas por un só usuario ou unha agrupación deles, sempre que esta última estea legalmente constituída. O Concello, naqueles casos que se coide procedente, en función dos datos de que se dispoña, e/ou do informe de vertedura, poderán esixir a adopción de medidas especiais de seguridade co fin de evitar accidentes que puidesen supoñer unha vertedura incontrolada á rede xeral, de produtos almacenados de carácter perigoso. As instalacións existentes no momento de entrada en vigor do presente Regulamento e que vertan augas residuais á rede de sumidoiros deberán solicitar o permiso de vertedura segundo o disposto na Ordenanza e no prazo e forma que se fixa nas disposicións transitorias do Regulamento. As/os usuarias/os da rede de sumidoiros e instalacións complementarias de depuración, deberán satisfacer as taxas, e no seu caso, canons que por ditos feitos lles corresponda. O importe das mesmas será fixado na correspondente ordenanza municipal. Os permisos de vertedura outorgaranse por un período de tempo non inferior a cinco anos nin superior a oito, renovables por idénticos períodos, con consentimento expreso e por escrito, do Servizo Municipal de Augas. No suposto de que a tramitación do permiso de vertedura sexa para actividades abranguidas no ámbito de aplicación da lei 16/2002, do 1 de xullo, de prevención e control integrados da contaminación, así como na normativa que sobre a materia aprobe a Comunidade Autónoma de Galicia, a vixencia do permiso someterase ao prazo da autorización ambiental integrada. O período de tempo do permiso de vertedura estará suxeito a modificación, se hai variacións pola banda da propia vertedura (segundo o artigo 7), ou ben por necesidades do Concello. O usuario será informado con antelación das posíbeis modificacións e disporá de tempo necesario previamente xustificado e aceptado pola Administración para a adaptación ao seu cumprimento. O permiso deberá incluír os seguintes extremos: a) Valores máximos e medios permitidos en concentración e en características das augas residuais vertidas. b) Limitacións en relación co caudal e co horario das descargas. c) Esixencias referentes ao mantemento, informes técnicos e rexistros en relación coas verteduras. d) Programas de cumprimento, en relación coas posibilidades do servizo. e) Condicións complementarias que aseguren o cumprimento deste Regulamento. f) O número de inspeccións e análises que se realizarán anualmente con cargo ao responsábel da vertedura para comprobar as características. A regulación da contaminación na orixe, mediante prohibicións e limitacións nas descargas de verteduras, establécese cos seguintes fins: 1º) Protexer a cunca receptora, eliminando calquera efecto tóxico, crónico ou agudo, tanto para o home coma para os seus recursos naturais e preservar a calidade do medio receptor tendo en conta os tipos de depuración.2º) Salvagardar a integridade e seguridade das persoas e instalacións de saneamento.3º) Previr de toda anomalía os procesos de depuración empregados. Con carácter xeral queda totalmente prohibido verter directa ou indirectamente á rede de sumidoiros calquera dos seguintes produtos: 1º.—Mesturas explosivas.—Entenderase como tales, aqueles sólidos, líquidos, gases ou vapores que por razón da súa natureza ou cantidade sexan ou poidan ser suficientes por si mesmos, ou en presenza doutras substancias, de provocar ignicións ou explosións. En ningún momento as medicións sucesivas efectuadas con un explosímetro no punto de descarga da vertedura á rede xeral deberán indicar valores superiores ao 5% do límite inferior de explosividade, así como unha medida realizada de forma illada non deberá superar nun 10% o citado límite. Prohíbense expresamente: os gases procedentes de motores de explosión, gasolina, queroseno, nafta, benceno, tolueno, xileno, éteres, tricloroetileno, aldehidos, cetonas, peróxidos, cloratos, percloratos, bromuros, carburos, hidruros, nitruros, sulfuros, disolventes orgánicos inmiscibles en auga, e aceites volátiles.2º.—Residuos sólidos ou viscosos.—Entenderanse como tales aqueles residuos que provoquen ou poidan provocar obstrucións no fluxo da rede xeral, ou que poidan interferir no transporte das augas residuais. Inclúense os seguintes: graxas, tripas, tecidos animais, estercos, ósos, peles, carnazas, entrañas, sangue, plumas, cinzas, escouras, areas, cal morto, residuos de formigóns, leitadas de cemento, aglomerantes hidráulicos, fragmentos de pedras, mármore, metais, vidro, palla, labras, recortes de céspede, trapos, lúpulos, sobrantes de papel, madeiras, plásticos, alcatrán, así como residuos e produtos alcatranados procedentes de operacións de refinado e destilación, residuos asfálticos e de procesos de combustión, aceites lubricantes usados (minerais ou sintéticos), incluíndo auga-aceite, emulsións, axentes escumantes e, en xeral, todos aqueles sólidos de calquera procedencia con tamaño superior a 1,5 centímetros en calquera das súas tres dimensións.3º.—Materiais colorantes.—Entenderanse por materiais colorantes aqueles sólidos, líquidos ou gases tales como: tintas, vernices, lacas, pinturas, pigmentos e demais produtos afíns, que incorporados ás augas residuais coloréanas de tal xeito que non se poden eliminar con ningún dos procedementos de tratamento usuais empregados na estación depuradora.4º.—Residuos corrosivos.—Entenderanse por tales aqueles sólidos, líquidos, gases ou vapores que provoquen corrosións na rede xeral, tanto nos equipos como nas instalacións, e que sexan capaces de reducir, considerablemente, a vida útil destas, ou de producir avarías. Inclúense entre outros os seguintes: ácidos clorhídrico, nítrico, sulfúrico, carbónico, fórmico, acético, láctico, butílico, lixivias de sosa ou potasa, hidróxido amónico, carbonato sódico, augas de moi alta salinidade, e gases como sulfuro de hidróxeno, cloro, fluoruro de hidróxeno, dióxido de carbono, dióxido de xofre e, en xeral, todas aquelas substancias que reaccionando coa auga dean lugar a solucións corrosivas como sulfatos, cloruros, etc.5º.—Residuos que produzan gases nocivos.—Entenderanse como tales os residuos que produzan gases nocivos na atmosfera da rede de sumidoiros, colectores, e/ou emisarios, en concentracións superiores aos límites seguintes: Monóxido de carbono (CO): 100 cc/m3 de ar Cloro (Cl2): 1 cc/m3 de ar Sulfhídrico (SH2): 20 cc/m3 de ar Cianhídrico (CNH): 10 cc/m3 de ar 6º.—Restos radioactivos ou isótopos de vida media.—Aquelas concentracións tales que poidan provocar danos nas instalacións e/ou perigo para o persoal de mantemento das mesmas. Nisto estarase ao disposto no anexo II do presente Regulamento.7º.—Substancias non admitidas. En xeral, son aquelas substancias que poidan perturbar a boa marcha das instalacións da rede e de depuración de augas residuais, inhibindo ou dificultando o proceso biolóxico de depuración. Pódense resumir como tales aquelas comprendidas nas seguintes disposicións: Das sustancias ou materias tóxicas e perigosas indícase unha relación non exhaustiva no anexo III do presente Regulamento. Verteduras limitadas: Queda prohibido verter directa ou indirectamente ás instalacións de sumidoiros e saneamento, verteduras coas características ou con concentracións de contaminantes iguais ou superiores, en todo momento aos expresados no Anexo III do Regulamento marco do servizo publico de saneamento de augas residuais de Galicia, ou norma que no futuro o substitúa. As relacións establecidas nos dous artigos precedentes serán revisadas periodicamente e non se considerarán exhaustivas senón simplemente enumerativas. Nos casos en que o vertedura por si soa, ou conxuntamente con outras verteduras autorizadas con anterioridade, supere no seu caudal/horario punta, de 15 minutos, o 5% do caudal medio horario da estación depuradora de augas residuais, realizarase un estudo específico con valores límite dos elementos detallados que poderán ser máis estritos que os especificados con anterioridade. Sen prexuízo das sancións e responsabilidades ás que houber lugar, calquera vertedura ao sumidoiro público que posúa algunha das características definidas nos artigos anteriores e que poida causar efectos perniciosos nos procesos de depuración, e nas obras de fábrica dos sumidoiros e instalacións anexas, perigo para o persoal ao servizo da rede, ou algunha molestia pública, dará lugar a que a Administración adopte algunha das seguintes medidas: a) Prohibir totalmente a vertedura cando se trate de materias non corrixibles a través do oportuno tratamento. b) Esixir un tratamento previo que permita concentracións comprendidas dentro dos límites tolerados. c) Impoñer a vixilancia e sistemática comprobación das cantidades e proporcións da vertedura. d) Esixir o pago anticipado de danos e custos adicionais que esixan a protección das obras de fábrica e instalacións, e do persoal. Todas as industrias, calquera que sexa a súa actividade, que estean autorizadas para verter, e incluso aquelas que realicen pretratamento, deberán colocar unha reixa de desbaste de 50 mm, antes do vertedura ao sumidoiro. Os caudais punta vertidos á rede non poderán exceder do quíntuplo (5 veces) nun intervalo de quince (15) minutos ou de dúas veces e media (2’5) nunha hora o valor termo medio por día. Deberase controlar, especialmente o caudal e calidade do efluente no caso de limpeza de tanques, peche de vacacións con baleirado dos mesmos ou circunstancias análogas. Queda terminantemente prohibido, salvo nos casos previstos no Capítulo IV (situación de emerxencia ou perigo), o emprego de auga de dilución nas verteduras. Cando exista rede de augas pluviais non poderán verterse á rede de sumidoiros de augas residuais, augas industriais non contaminadas, ben sexan de refrixeración ou calquera outras sen autorización especial. A vertedura das augas industriais non contaminadas á rede de augas pluviais deberá posuír a autorización correspondente. No suposto de que os efluentes non cumpran coas condicións e limitacións que se establecen no presente capítulo, o usuario queda obrigado á construción, explotación e mantemento ao seu cargo de todas aquelas instalacións de pretratamento, homoxeneización ou tratamento que sexan necesarios. Queda prohibida a vertedura á rede de sumidoiros, tanto por parte das industrias farmacéuticas, como dos centros sanitarios, daqueles fármacos obsoletos ou caducos que aínda que non se teñan citado de xeito expreso antes, poidan producir graves alteracións na estación depuradora, aínda en pequenas concentracións, como por exemplo os antibióticos. Calquera vertedura á rede de sumidoiros que non cumpra coas limitacións ou prohibicións que se especifican na presente normativa, dará lugar á adopción das medidas e sancións que se establecen no título VI deste Regulamento. Entenderase que existe unha situación de emerxencia ou perigo cando, debido a un accidente nas instalacións do usuario, se produza ou exista risco inminente de producirse unha vertedura inusual á rede de sumidoiros, que poida ser potencialmente perigoso para a seguridade física das persoas, instalacións, estación depuradora ou ben a propia rede. Ante unha situación de emerxencia ou con risco inminente de producirse un vertedura non usual á rede de sumidoiros que poida ser potencialmente perigosa para a seguridade das persoas e/ou instalacións, o usuario deberá comunicar urxentemente a situación producida no servizo ao Concello e a Augas de Galicia, co obxecto de evitar ou reducir ao mínimo os danos que puidesen ocasionarse. Tamén lle correspondente empregar todas aquelas medidas das que se dispoña co fin de conseguir minimizar o problema: posteriormente o usuario remitirá a aquela entidade e organismo o correspondente informe. O usuario deberá tamén, e coa maior brevidade, usar todas aquelas medidas de que dispoña, a fin de conseguir que os produtos vertidos se efectúen na mínima cantidade posible, ou reducir ao máximo a súa perigosidade. Nun prazo máximo de sete días o interesado deberá remitir ao servizo que xestiona a rede de sumidoiros un informe detallado do sucedido. Deberán figurar nel, como mínimo, os seguintes datos: nome e identificación da empresa, emprazamento da mesma, caudal, materias vertidas, causa do accidente, hora na que se produciu, correccións efectuadas “in situ” polo usuario, hora e forma en que se comunicou a incidencia ao servizo e, en xeral, todos aqueles datos que permitan a dito servizo unha correcta interpretación do imprevisto e unha adecuada valoración das consecuencias. O servizo que xestiona a rede de sumidoiros e saneamento, facilitará aos usuarios un modelo das instrucións a seguir nunha situación de emerxencia ou perigo. No devandito modelo figurarán, en primeiro lugar, os números telefónicos aos que o usuario poderá comunicar a emerxencia, sendo o primeiro deles o da estación depuradora, receptora do efluente anómalo ou perigoso. No suposto de non poder comunicar con dita estación, poderá efectualo aos seguintes e pola orde en que estean colocados. Establecida a pertinente comunicación do usuario, este deberá indicar o tipo de produtos e cantidade dos mesmos que se verteron á rede. Nas instrucións o propio usuario incluirá as medidas que deberá tomar para contrarrestar ou reducir ao mínimo os efectos nocivos que puidesen producirse. Nestas instrucións particulares de cada usuario preveranse os accidentes máis perigosos que puidesen producirse, en función das características dos seus propios procesos industriais. As instrucións redactaranse de xeito que sexan doadamente comprensibles por persoal pouco cualificado, e situaranse en todos os puntos estratéxicos do local e, especialmente, nos lugares nos que os operarios deban actuar para levar a cabo as medidas correctoras. A necesidade de dispoñer das instrucións de emerxencia por un usuario determinado fixaranse na autorización de conexión á rede de sumidoiros, ou por resolución posterior. Na mesma autorización ou resolución establecerase así mesmo o texto das instrucións e os lugares mínimos nos que deban colocarse sendo ambos os dous aspectos obxecto de comprobación e inspección en calquera momento por parte dos servizos técnicos do Concello ou persoal da empresa xestora do servizo.1º) Para o caso en que se autorice un tratamento previo das verteduras, ou ben un control de cantidades, o proxecto das instalacións precisas para isto deberá ser aprobado pola Administración municipal ao outorgar a licenza correspondente.2º) Os aparellos de rexistro, medida, control e toma de mostras esixidos, deberán situarse en lugar accesible e seguro, sinalado previamente nos planos do proxecto.3º) Os establecementos industriais, potencialmente contaminantes, deberán instalar e poñer á disposición dos servizos técnicos para os efectos de determinación da carga contaminadora, as seguintes instalacións: a) Pozo de rexistro.—Cada industria colocará na zona de descarga das súas verteduras residuais un pozo de mostras de fácil acceso, libre de calquera interferencia e localizable augas abaixo antes da descarga e, a ser posible, fóra da propiedade; deberá remitir á Administración planos de situación dos pozos e aparellos complementarios para a súa identificación e censo. b) Aforo de caudais.—Se a procedencia da auga de captación é dun pozo ou doutras fontes, deberá instalarse no pozo de rexistro un vertedoiro aforador, tipo Parshall ou semellante, cun rexistro totalizador para a determinación exacta do caudal residual vertido. O servizo poderá aceptar unha fórmula indirecta de medida de caudais residuais. Se os volumes de auga consumida e os volumes de auga de vertedura fosen aproximadamente os mesmos, a medición da lectura do caudal de auga por contador poderá ser utilizada como aforo de caudal residual. c) Mostras.—A técnica na toma de mostras variará segundo a determinación a realizar. Para concentracións máximas que non poidan ser superadas en ningún momento, a medida será instantánea e efectuada a calquera hora do día. Para concentracións medianamente representativas de valores de cargas residuais contaminadoras, as medidas serán horarias, integradas proporcionalmente ao caudal e tomadas durante o período de verteduras. Os requirimentos mínimos para calcular a contía representativa das verteduras serán concretadas pola Administración de acordo coa industria interesada e poderán revisarse cando se estime oportuno. Aquelas industrias, que a criterio do servizo, pola súa dimensión e/ou contaminación resulten significativas polas súas augas residuais e/ou volumes de vertedura, necesitarán un equipo de control de verteduras ubicado no punto final de vertido, deseñado de forma que todos os verteduras do abonado circulen a través de este, impedindo a súa manipulación e sabotaxe. Debe ter un aparello de toma de mostras automático programable no tempo, con bomba para a aspiración, e que permita a refrixeración das mostras. Dito equipo deberá ser compacto, con cerradura, e só accesible ao Servizo. As características do equipo móstranse no anexo VIII. d) Pretratamento.—En caso de existir pretratamentos individuais ou colectivos, legalmente autorizados, e que particular ou colectivamente realicen tratamentos das verteduras residuais, deberase instalar á saída dos efluentes depurados un pozo de mostras coas mesmas condicións e requisitos que os mencionados no apartado a) deste artigo.4º) A construción, instalación e mantemento das instalacións e tratamentos, correrán ao coidado do propietario e poderán ser revisados periodicamente pola Administración municipal. Os danos e perdas que puidesen derivarse dunha vertedura prohibida, definida no artigo 13º, serán imputados totalmente ao causante do mesmo. As análises e probas para comprobar as características das verteduras efectuaranse de acordo cos métodos estándar adoptados polo laboratorio do servizo municipal. En todos os casos, ben sexa para a concesión do permiso de vertedura ou por accións de inspección ou comprobación, ditas análises realizaranse con cargo ao responsable da vertedura, segundo as tarifas aprobadas polo Concello, e definidas no anexo VI. A Administración municipal poderá aprobar tipos normalizados para os casos máis frecuentes de homoxeneización, neutralización, almacenamento de líquidos e verteduras absolutamente prohibidas, para separadores de graxas e aceites, e para decantadores de sólidos. Poderá, no entanto, o interesado propoñer outro sistema distinto que deberá, en todo caso, ser obxecto de aprobación municipal. Sen prexuízo do cumprimento en todo caso do disposto nos artigos 15 e 19, en relación coas características e tratamento particular das verteduras, o Concello poderá proceder á instalación de estacións para o servizo de depuración e tratamento xeral de aqueles pola que tal prestación poderá dar lugar a imposición das correspondentes exaccións.1º) A fin de poder realizar o seu cometido, en orde á conservación, medida, toma de mostras, exame de verteduras, e cumprimento do establecido neste Regulamento, a inspección técnica do servizo terá libre acceso aos locais nos que se produzan verteduras aos sumidoiros. Da mesma maneira poñerá á disposición dos inspectores de datos, información, análise, etc., que estes lle soliciten, relacionados con dita inspección. A Inspección non poderá investigar, nembargantes, os procesos de fabricación, salvo aqueles particulares dos mesmos que teñan unha relación directa co tipo e causa da vertedura, ou co sistema de tratamento da mesma.2º) A propia Inspección poderá tamén penetrar naquelas propiedades privadas sobre as que o Concello manteña algunha servidume de paso de augas, a fin de levar a cabo os servizos de inspección, observación, medición, toma de mostras, reparación, limpeza e mantemento de calquera parte da instalación dos sumidoiros que estea situada dentro dos límites de devandita servidume. A inspección e control por parte do Concello refírese tamén ás plantas de pretratamento ou de depuración do usuario, de habela. Os propietarios de anteditas fincas manterán sempre expedita a entrada aos puntos de acceso á rede de sumidoiros.1º) O servizo realizará a inspección e vixilancia, sobre as instalacións de vertedura de augas residuais á rede de sumidoiro, arquetas de rexistro correspondentes e instalacións do usuario, co obxecto de comprobar o cumprimento do disposto no presente Regulamento.2º) En todos os actos de inspección o persoal do servizo, deberán ir provistos e exhibir o documento que os acredite para a práctica dos anteditos actos.3º) As inspeccións e controis poderán ser realizados por iniciativa do servizo, cando este o considere oportuno, ou ben en cumprimento do estipulado no permiso de vertedura. Tanto os custos dos informes periódicos como dos informes ocasionais, serán custeados integramente polo usuario do Servizo.3º) Non será necesaria a comunicación previa das visitas dos inspectores do servizo, e o usuario deberá facilitarlles o acceso ás instalacións no momento en que estas se produzan.4º) Do resultado da inspección levantarase acta por triplicado que asinarán o inspector e a persoa con quen se atenda a dilixencia. A seguir entregaralle un exemplar a tal persoa.1º) O titular da instalación que produza verteduras industriais, potencialmente contaminantes, estará obrigado diante do persoal facultativo, debidamente acreditado, a: a) Facilitarlles aos inspectores, sen necesidade de comunicación previa, o acceso a aquelas partes da instalación que coide necesarias para o cumprimento da súa misión. b) Facilitar a montaxe dun equipo ou dos instrumentos que se precisen, para realizar as medidas determinantes, ensaios, e comprobacións necesarias. c) Permitirlles aos inspectores a utilización dos instrumentos que a empresa utilice con fins de autocontrol, en especial aqueles para o aforamento de caudais e toma de mostras, para realizar as análises e comprobacións. d) Facilitarlle á inspección cantos datos precise para o exercicio e cumprimento das súas funcións.2º) O resultado da inspección constará en acta, que deberá, en todo caso, conter incluír, como mínimo, a información seguinte: a) Identificación da entidade xestora do sistema e do persoal actuario. b) Identificación e localización do suxeito pasivo da inspección, da actividade e dos sistemas de tratamento de que dispoña, referencia da súa inscrición no censo de verteduras, no caso de que exista, e o seu correspondente permiso de vertedura. c) Descrición e localización do punto de toma de mostras, coas súas coordenadas UTM, e do sistema ao cal se realiza a vertedura, incluíndo, se procede, o nome da EDAR. d) Caudal da vertedura (medido ou estimado), tipo de mostra (puntual ou integrada), e parámetros que cómpre analizar. e) Obrigas formais: constancia ou non de sinatura do interesado, da súa aceptación ou rexeitamento da mostra xemelga, e do libramento de copia da acta. f) Advertencia de que os resultados analíticos obtidos da mostra tomada poderán utilizarse para a incoación, se procede, dun expediente sancionador, e para a revisión do canon da auga creado pola Lei de Galicia 9/2010 e as normas que a desenvolvan.3º) Notificarase ao titular da instalación para que persoalmente, ou mediante persoa delegada, presencie a inspección e asine a acta que se levante.4º) O informe de inspección ao que se refire o presente capítulo consistirá total ou parcialmente en: O servizo poderá esixirlle ao usuario ocasional ou periodicamente un informe que deberá incluír os caudais efluentes, a concentración de contaminantes e en xeral, unha definición completa das características da vertedura. En caso de que a empresa estea desconforme cos ditames, apreciacións e xuízos formulados pola inspección, poderá presentar as oportunas alegacións diante da Administración co fin de que esta, logo do informe dos servizos técnicos correspondentes, diche a resolución que estime procedente. Cando o usuario ou agrupación de usuarios deba construír unha planta de tratamento para poder satisfacer os límites fixados ao verquido de augas á rede de sumidoiros, procederase a unha inspección previa á concesión da autorización definitiva das verteduras. En toda vía pública, a construción dos sumidoiros deberá preceder ou, cando menos executarse simultaneamente, á pavimentación definitiva da respectiva vía ou espazo público urbanizado. Poderá autorizarse aos particulares a execución, por si mesmos, de tramos de sumidoiro en vías públicas. En tal suposto, o interesado poderá optar pola presentación dun proxecto propio, que deberá ser obxecto de informe favorábel dos servizos municipais correspondentes, ou ben solicitar destes últimos a redacción do mesmo, aboando, en tal caso, as taxas e honorarios que lle sexan de aplicación.1) Tanto as edificacións existentes como as que se pretendan construír deberán verter as súas augas residuais á rede de sumidoiro público existente na vía pública á que dean fronte, segundo se dispón deseguido, a través do correspondente empalme, debendo reunir as devanditas augas as condicións físico-químicas esixidas neste Regulamento e unha vez que se conte co correspondente título xurídico habilitante.2) No caso de que a edificación tivese fachada a máis dunha vía pública, o interesado poderá escoller de modo razoado, o sumidoiro público ao que verter as augas agás que existan razóns técnicas que o impidan.3) As redes de sumidoiro de titularidade privada e as resultantes da execución sistemática de obras de urbanización, deberán conducir separadamente as augas pluviais e as residuais de forma que sexa posíbel a identificación, mostraxe e inspección dunhas e doutras, sen prexuízo do disposto nas disposicións transitorias.4) Están prohibidas as verteduras de augas pluviais ou brancas ao sistema.5) As edificacións que non reúnan as condición necesarias para a súa habitabilidade quedan exentas do uso obrigado da rede de sumidoiros, debendo aportar informe técnico acreditativo ao respecto, que poderá ser verificado polo concello” 6) Considérase que nun inmoble existen varias vivendas, cando: Cando a rede de sumidoiro público non pase polo fronte da parcela con edificación existente ou do predio no que se pretenda a súa construción futura, e sen prexuízo do debido respecto ao disposto na normativa urbanística aplicable segundo o caso de que se trate, o/a propietario/a ou usuario/a deberá conducir as augas ata o sumidoiro máis próximo existente mediante a construción dunha prolongación deste sumidoiro, nos termos que se establecen nos artigos seguintes, que poderá ser de execución mancomunada por todos os/as propietarios/as de predios situadas no treito de que se trate. Esta prolongación deberá axustarse ás aliñacións e rasantes dos viais previstos no planeamento vixente, sendo admisíbel, en casos debidamente xustificados, a súa execución con carácter provisional a través de predios privados para ser substituída pola instalación definitiva, sen ningún dereito de indemnización para o particular.1) Os propietarios daquelas edificacións xa construídos na data de entrada en vigor deste Regulamento, deberán axustarse ás seguintes condicións: En tal caso, transcorrido o prazo de un mes a partir do requirimento que para o efecto deberá dirixirlles aos interesados a Administración Municipal, ben de oficio ou, pola súa indicación o Servizo, cando aqueles non solicitasen a conexión, o Concello procederá á súa construción con cargo a aquel, ata a liña de fachada da edificación. Así mesmo aplicará [o arbitrio con fin non fiscal sobre pozos absorbentes cos recargos] as sancións que procedan, en tanto non se modifique a rede interior e se cegue o sistema antigo de xeito que o desaugadoiro do sumidoiro sexa correcto. Transcorrido o prazo de quince días dende o requirimento que para o efecto lle dirixirá a Administración Municipal ou o servizo ao propietario interesado, sen que este teña eliminado a vertedura anómala ou solicitase o empalme de desaugadoiro, o Concello ou o servizo procederá á súa construción con cargo ao interesado. Isto realizarase sen prexuízo de aplicación das sancións procedentes mentres non se modifique a rede interior para o enlace correcto ao empalme, independentemente daquelas ás que houbese lugar por vertedura a ceo aberto.2) A obriga de conexión á rede de sumidoiros establecida neste Regulamento, só será esixíbel cando na vía pública á que teña fachada a parcela edificada ou o predio no que se pretenda edificar, exista sumidoiro público ou cando o houber a unha distancia inferior a 50 m, no caso deste suposto a condución das augas ao sumidoiro deberá efectuarse a través da correspondente prolongación á que se refire o artigo anterior. A distancia de 50 metros medirase desde o límite exterior do predio ou parcela ata a rede de saneamento, sempre a través de camiños públicos ou acceso rodado de uso público. Os custes de ditas obras serán pola conta dos propietarios afectados.3) Con carácter xeral a obriga de conexión establecida queda excepcionada nos seguintes casos: 1. Acometidas en xeral.2. Acometidas que necesitan impulsión.1. No caso de vivendas unifamiliares en zonas carentes de rede de sumidoiros e nos supostos de excepción da obriga de conexión determinados no artigo anterior, o Concello poderá autorizar a depuración completa individual das augas residuais mediante sistema técnica e medioambientalmente adecuados ou a vertedura a ceo aberto das augas pluviais, sen prexuízo da obriga de enlazar no sumidoiro público cando se constrúan, tal e como se dispón no artigo 38º. En todo caso, estarase ao disposto na normativa urbanística e na do Plan Xeral vixente, particularmente, aos efectos de determinar as posibilidades edificatorias dos predios.2. Naqueles treitos nos que a rede de sumidoiros de Poio sexa separativa, deberán conducirse separadamente as augas pluviais e as residuais.3. A obriga de conexión das augas pluviais coa rede de pluviais existente entenderase en idénticos termos que os contidos no artigo 30 en relación ás augas residuais. As augas residuais dun edificio conduciranse á rede de sumidoiros públicos a través do denominado empalme, que constará, basicamente, dunha arqueta de rexistro pegada á liña de fachada e construída sempre na vía pública, e dun conduto transversal á rúa, dende dita arqueta ata o sumidoiro propiamente dito. Como regra xeral, os condutos de augas residuais discorrerán por unha franxa distinta daquela que sirva para os condutos de abastecemento de auga, e isto de acordo coas normas técnicas municipais. Dado que a rede de sumidoiros de Poio é separativa, as instalacións de empalmes deberán conducir separadamente as augas pluviais e as residuais. Con carácter xeral, as instalacións de empalmes serán construídas a cargo do interesado, logo do permiso e inspección da empresa concesionaria do servizo, ou dos servizos técnicos municipais. Serán condicións previas, e esixibles en todo caso, para a concesión do permiso de construción dun empalme, ou dunha prolongación dos sumidoiros: 1.—Que o efluente previsto reúna as condicións físico-químicas que se especifican neste Regulamento.2.—Que o sumidoiro estea en servizo e sexa de propiedade municipal.1. O solicitante da autorización e comunicante do título habilitante para o empalme presentará un plano da rede de desaugadoiro interior do edificio en planta e alzado a escalas de 1:100 ou 1:50, detallando expresamente os sifóns xerais e a ventilación aérea.2. Ademais de cumprirse na construción de empalmes as disposicións e dimensións adecuadas para un desaugue correcto, deberán cumprir, así mesmo, as seguintes prevencións: a) A instalación de desaugadoiro interior ata a arqueta de rexistro deberaa efectuar o propietario, que virá obrigado a axustarse ao disposto nas normas técnicas municipais e nas ordenanzas municipais da construción. Dun xeito especial asegurarase a ventilación aérea e o illamento sifónico das baixantes. b) Nas instalacións hoteleiras, obradoiros, grandes bloques de apartamentos e outros edificios singulares, estacións de servizo, talleres automobilísticos, garaxes e similares, antes do empalme, e no interior da propiedade, construirase unha arqueta decantadora de graxas e sólidos, cun dimensionado xustificado axeitadamente. c) Nas instalacións industriais, a rede de desaugadoiro interior completarase cun pretratamento que asegure que o efluente reúne as condicións que se esixen neste Regulamento. O Concello poderá esixir a construción de depósito de retención ou almacenamento do efluente con capacidade suficiente para recollelo durante vinte e catro horas, para os efectos de toma de mostras e análises. d) A arqueta deberá ser dun deseño e forma que permita a toma de mostras do efluente. e) Sempre que sexa posible, esixirase que os empalmes enlacen á rede nun pozo de rexistro. Tal circunstancia será amais preceptiva nas novas construcións para hoteis, industrias, ou calquera outra instalación que, a xuízo do servizo, así o requira polas súas especiais características. Se non existise ningún pozo de rexistro fronte ao punto en que se desexa efectuar o empalme, e aquel fose preceptivo, construirase xunto co empalme a cargo do propietario, sen que este adquira sobre el dereito ningún.1. Sen prexuízo do disposto no parágrafo 3 do artigo 39º, para o suposto a que se refire, o Concello ou o servizo construirán os empalmes no traxecto existente entre o sumidoiro público e a fachada da finca, e procederá, no seu caso á reposición do pavimento, todo isto con cargo ao propietario que deba efectuar verteduras, con suxeición aos prezos unitarios aprobados polo Concello.2. As obras darán comezo dentro dos quince días seguintes ao da xustificación de ter feito os ingresos previstos nas ordenanzas fiscais polos dereitos de licenza e como depósito do custo de obra, nas oficinas do servizo.3. As obras poderán ser executadas polo solicitante para o cal debe depositar unha fianza polo importe do orzamento das obras que lle será devolto unha vez comprobado polos servizos técnicos que as obras se axustan aos requirimentos técnicos establecidos no proxecto A construción da parte do empalme no interior da finca, ata o paramento externo da fachada, debera efectuala o peticionario; quen estará na obriga de observar as indicacións que para tal efecto lle formule a inspección técnica municipal, para que se poida realizar debidamente a conexión co empalme exterior e se cumpran as prevencións do artigo 35 deste Regulamento.1) Quen conte con título habilitante e autorización municipal para a construción dunha prolongación da rede de sumidoiro en terreo público, sempre que a sección e o caudal o permita, quedan obrigados a admitir na mesma auga pública e as procedentes de fincas daqueles particulares que obteñan a autorización municipal correspondente e nas condición técnicas exixibles por S. M. A.2) O Concello ao variar a disposición das vías públicas poderá ordenar a modificación ou variación do emprazamento dos empalmes, sen dereito por parte dos interesados a indemnización ningunha. As devanditas obras serán por conta do Concello, conservando sempre as mesmas condicións de evacuación do edificio.1. Ao levarse a cabo obras de construción de novos sumidoiros públicos anularanse todos os desaugadoiros particulares que con carácter provisional (prolongacións ou empalmes aos mesmos) se autorizasen para as fincas situadas fronte a aquelas, sendo obrigatorio o enlace directo aos novos sumidoiros.2. As obras precisas para os enlaces aos novos sumidoiros, ao longo do período de construción destas, levaraas a cabo o contratista adxudicatario da construción dos devanditos sumidoiros. A tal fin valorarase independentemente cada empalme, coa obriga de ingresar no Concello o importe daquelas para o seu aboamento ao contratista adxudicatario. Cando o nivel de desaugue particular non permita a condución á rede de sumidoiros por gravidade, a elevación deberá ser realizada polo propietario da finca. En ningún caso poderá esixirse á Administración local xestora responsabilidades polo feito de que a través do desaugue poida penetrar nunha finca particular augas procedentes do sumidoiro público.1. A limpeza e reparación dos tramos de desaugadoiros particulares situados na vía pública, realizarana a empresa concesionaria.2. A reparación ou limpeza pola Administración municipal á que se refiren o parágrafo anterior, comprenderá só o tramo de desaugadoiro situado na vía pública, debéndose levar a cabo polo propietario as do tramo correspondentes ao interior da finca. O Concello resérvase o dereito de realizar na vía pública por si ou a través de empresas adxudicatarias, calquera traballo de construción, reparación ou limpeza de empalmes, o de remoción ou reposición de pavimento afectado por aqueles. As instalacións industriais quedarán suxeitas ás seguintes condicións: a) As conexións á rede deberán ser independentes para cada industria, salvo o indicado no artigo 7. b) Toda instalación de vertedura de augas industriais, dispoñerá dunha arqueta de rexistro non inferior a un por un metro, con partes de acceso e soleira situada a un metro por debaixo do sumidoiro situado augas abaixo da instalación de homoxeneización e/ou depuración propia se existise, e, en todo caso, o máis próxima posible á saída da instalación. Estará construída de acordo co deseño indicado no Anexo V. Deberá, así mesmo situarse como mínimo a un metro de calquera accidente (reixas, reducións, curvas, etc.), que poidan alterar o fluxo normal do efluente. c) O rexistro deberá ser accesible en todo momento aos servizos técnicos competentes para a obtención de mostras. d) No suposto de existir agrupacións de industrias legalmente constituídas que conxunta ou exclusivamente leven a cabo actuacións de mellora dos efluentes, deberá instalarse á saída das correspondentes depuradoras unha arqueta de rexistro como a indicada no parágrafo anterior. Das mostras obtidas nela, deducirase a idoneidade ou a falla de calidade do efluente. Consideraranse infraccións administrativas, en relación co presente regulamento aquelas accións ou omisións contrarias ao establecido no mesmo. As infraccións clasifícanse en leves, graves e moi graves, conforme se determina no artigo seguinte.1) Infraccións leves.—Consideraranse infraccións leves: a) A obstaculización puntual á función inspectora do Servizo. b) Omitir información aos servizos sobre as características da descarga da vertedura ou sobre os cambios que afecten á natureza dos mesmos. c) A posta en funcionamento de aparellos ou instalacións non autorizadas, ou distintas ás aprobadas para o permiso de vertedura, así como o desprecintado ou anulación dos que fosen colocados polos servizos municipais. d) Calquera incumprimento do disposto neste Regulamento e non incluído expresamente neste artigo. e) Non aboar o servizo as taxas das análises e probas para comprobar as características das verteduras, en todos os casos, ben sexa para a concesión da licenza de conexión ou por accións de inspección ou comprobación.2) Infraccións graves.—Consideraranse infraccións graves: a) A reincidencia nalgunha das faltas leves. b) A construción e modificación de sumidoiros, empalmes ou conexións á rede, ou de instalacións anexas á mesma, aínda que uns e outros fosen de propiedade particular, sen obter o previo título habilitante de conexión aos sumidoiros, ou sen axustarse ás condicións sinaladas na licenza concedida ou ás disposicións deste Regulamento, así como sen o permiso de vertedura, no caso preciso. c) O uso da rede de sumidoiros, empalmes, conexións ou instalacións anexas sen previo título habilitante de conexión á rede de sumidoiros ou sen axustarse ás condicións sinaladas na licenza concedida ou ás disposicións deste Regulamento, así como sen o permiso de vertedura, no caso preciso. d) Os danos á rede de sumidoiros, aos seus empalmes, obras ou instalacións anexas de toda clase, xa sexan causados maliciosamente ou por neglixencia. e) A falta de comunicación da situación de emerxencia e/ou a infracción de calquera das prescricións orixinadas como consecuencia de declararse dita situación e recollidas neste Regulamento. f) A omisión ou demora na instalación dos tratamentos depuradores esixidos polos servizos municipais, así como a falla das instalacións, funcionamento e mantemento de todos os seus equipos, en especial os dispositivos fixos de aforamento de caudais, toma de mostras e aparellos de medición aos que se fai referencia neste Regulamento. g) Realizar verteduras afectadas por limitacións sen respectar estas.3) Faltas moi graves.—Consideraranse faltas moi graves: a) A reincidencia nalgunha das faltas graves. b) Realizar verteduras prohibidas segundo o establecido nos artigos deste Regulamento. c) A produción de danos moi graves á rede de sumidoiros, aos seus empalmes ou instalacións de toda clase, xa sexan causados maliciosamente ou por neglixencia. As infraccións serán sancionadas da forma seguinte: a) As leves, con multas de 100 € ata 1.000 €. b) As graves, con multas de 1.000 € ata 3.000 €. c) As moi graves, con multas de 3.000 € ata 20.000 €. Estas multas impoñeranse sen mingua nin prexuízo das sancións superiores autorizadas legalmente pola autoridade competente, e sen detrimento de esixir, cando proceda, as correspondentes indemnizacións por danos e perdas e responsabilidades civil ou penal. Para graduar a contía da sanción terase en conta a natureza da infracción, a gravidade do dano producido, a intencionalidade, a reincidencia, e demais circunstancias concorrentes.1) A potestade sancionadora e correctora correspóndelle ao Sr. Alcalde-Presidente do Concello ou autoridade en que delegar.2) A empresa adxudicataria do servizo poderá suspender provisionalmente a execución das obras e instalacións que contraveñan o disposto neste Regulamento, así como impedir, tamén provisionalmente, o uso indebido das instalacións municipais. Esta medida deberase adoptar mediante requirimento individual e por escrito; que, para manter a súa eficacia, deberá ser ratificado dentro dos cinco días hábiles seguintes polo Alcalde ou a autoridade en quen tivese delegado.3) Contra a referida suspensión provisional, e contra a ratificación da mesma, no caso de que fose adoptada pola autoridade delegada, poderase interpoñer recurso de alzada diante do Alcalde, independentemente de calquera outro que fose procedente. No caso de vulneración das disposicións do presente Regulamento, e con independencia da imposición das sancións procedentes, o Concello, coa finalidade de suprimir os efectos da infracción e restaurar a situación de legalidade, poderá adoptar algunha das seguintes disposicións: a) A suspensión dos traballos de execución das obras de empalme ou de instalación de pretratamento indebidamente realizadas. b) Requirir ao infractor para que no termo que para o efecto se sinale, introduza nas obras e instalacións realizadas as rectificacións precisas para axustalas ás condicións do permiso ou ás disposicións deste Regulamento e/ou, no seu caso, proceder á reposición das obras e instalacións indebidamente efectuadas ao seu estado anterior á produción dos danos que tiveran ocasionado. c) A imposición ao usuario das medidas técnicas necesarias que garantan o cumprimento das limitacións consignadas no título habilitante de verteduras, evitando o efluente anómalo. d) A introdución de medidas correctoras concretas nas instalacións con tal de evitar o incumprimento das prescricións deste Regulamento e a redacción, se e o caso, do proxecto correspondente, dentro do prazo que fixe a Administración. e) A clausura ou precinto das instalacións no caso de que sexa posible técnica ou economicamente evitar a infracción mediante as oportunas medidas correctoras. f) A caducidade do permiso de vertedura á rede de sumidoiros, no caso de contumacia no incumprimento das condicións deste Regulamento. g) A reposición dos danos e perdas ocasionados ás instalacións, obras anexas ou calquera outro ben que resultase danado ou prexudicado. Para a valoración de danos terase en conta o establecido no artigo 36 do Regulamento Marco Autonómico de saneamento e depuración de augas residuais de Galicia. As instalacións xa existentes no momento da entrada en vigor do presente Regulamento deberán adoptar as medidas necesarias para o seu cumprimento na forma e termos que a continuación se indican: 1.—Nos seis meses naturais seguintes á entrada en vigor, todos os establecementos industriais deberán remitirlle ao servizo a documentación que se indica no Anexo I para obter o correspondente permiso provisional de vertedura, ademais da solicitude do anexo IV.2.—No termo de seis meses naturais contados dende a entrada en vigor deste Regulamento, todos os usuarios ou agrupacións de usuarios deberán de ter construída a arqueta de medida e control a que fan referencia os artigos 20 e 35 desta ordenanza, ademais dos equipos de toma de mostras e caudalímetro para medición da vertedura.3.—Nos seis meses seguintes á aprobación deste Regulamento, a calidade dos efluentes industriais deberase adaptar ás condicións e límites establecidos no presente Regulamento.1.—Transcorridos os prazos mencionados, a Administración adoptará as medidas necesarias para a comprobación de datos e da existencia de arquetas, toma de mostras e caudalímetros. Será motivo de sanción a inexactitude nas primeiras ou a falta nas segundas.2.—No suposto de que se superaren os valores admitidos, a Administración informará ao usuario das medidas correctoras a establecer e do tempo de que dispón para facelo. Transcorrido este adoptaranse as medidas e as sancións que se contemplan neste Regulamento. Este regulamento poderá ser desenvolvido por disposicións particulares referidas a determinados aspectos técnicos ou zonas particulares do municipio. Quedan derrogadas cantas disposicións municipais de igual ou inferior rango se opoñan o disposto neste Regulamento. O presente Regulamento entrará en vigor no prazo de quince días seguintes á súa publicación no BOP e transcorrido o prazo previsto no artigo 65.2 da Lei 7/1985, do 2 de abril, reguladora das bases de réxime local. A primeira modificación do presente Regulamento entrará en vigor unha vez publicado o seu texto no BOP, transcorrido o prazo de quince días previstos nos artigos 70.2 e 65.2 da Lei 7/1985 Reguladora de Bases de Réxime Local. O que se fai público para xeral coñecemento, facendo constar que contra o acordo e modificación do regulamento aprobada, poderá interpoñerse directamente ante o TSXG, no prazo de dous meses, contados dende esta publicación, recurso contencioso-administrativo, de conformidade co disposto nos artigos 10.1b) e 46.1 da Lei 29/1998, do 13 de xullo, reguladora da xurisdición contencioso-administrativa.